Lugupeetud Viljandi Linnavolikogu,

Pöördume teie poole Jaak Joala Fanclub (JJFC) ja ka klubis olevate viljandlaste nimel. Meie kiri on ajendatud Viljandi linna plaanitavast, Mati Karmin’i kujundatud mälestusmärgi püstitamisest lauljale Jaak Joala.

Kõigepealt sooviks hea sõnaga rõhutada lahket teiepoolset võimalust toetada nii helde summaga Jaak Joala mälestusmärgi püstitamist Viljandi linna. See teeb rõõmu Jaak Joala talendi austajatele ja tema mälestuse edasikandjatele. Viimane ongi üks põhieesmärke Jaak Joala Fanclub tegemistes.  Mis tänaseks ühendab 1200 klubi liiget. See on kiiduväärt, kui osatakse ja tahetakse hinnata austatud laulja väärtust ja panust eesti kultuuri, siinkohal  eelkõige levimuusikasse. Jaak Joala kinkis meile palju kauneid laule ja unustamatuid hetki elus ja tema mälestust tuleks edasi kanda väärikalt.

Siit ka meie pöördumise esimene eesmärk. Nimelt oleme leidnud, koos meie klubis olevate Viljandi linna elanikega, et hetkel ainsana välja pakutud eskiis Jaak Joala mälestusmärgiks ei ole lauljale vääriline ning ei täidaks oma eesmärki. Leiame, et avalik (linna)ruum tuleb täita maitsekalt. Üllatuslikult on meieni jõudnud info, et mälestusmärgi kavandit oli hindamas ka Jaak Joala Fanclub (JJFC) esindaja härra Peep Raju! Siinjuures väidame et, meie klubi pole  ühtegi meie klubi esindajat volitanud ametlikult ega ka mitteametlikult osalema mälestusmärki hindavas žüriis. Keegi ei küsinud klubi käest, kas meie esindaja võiks olla otsuse tegemisel kohal või mitte. Härra Peep Raju on küll meie klubi austatud liige, kuid kõnesolevas otsustajate ringis oli tal õigus vaid oma isiklikule arvamusele, mitte klubi esindavale seisukohale. JJFC asutajate ja eestvedajatena polnud me teadlikud, et tema komisjonis osaleb. Tema arvamus ei esinda kindlasti klubi enamuse arvamust. Meie klubi arvab, et Jaak Joala kuju sellisel viisil tõlgendamine  on eksitav, tekitab ängi, on rõhuv ja ei kattu laulja üldise kuvandiga- pakkuda rõõmu, helgust, silmailu ja rahulolu. See mis oleks talle pühendatud mälestusmärgi loomise ja paigaldamise juures elementaarne. Hetkel pakutud versioon võimalikust mälestusmärgist oleks nagu tänapäevane versioon aheldatud Prometheusist, kes varastas jumalate seljatagant inimkonnale tule ja karistuseks aheldati ta kalju külge. Jaak Joalast hetkel loodud mälestusmärgi eskiis jätab sama mulje, nagu valaksime ta maitsetult betooni tema meile kingitud kauni ja lummava muusika eest (tsiteerides osaliselt ühte paljudest fännklubi liikmetest). Mõistame suurepäraselt, et igal kunstnikul-loojal on oma nägemus Jaak Joalast. Kuid see peab olema maitsekas, soliidne ja sobima plaanitud keskkonda. Hetkel pole meieni kuuldunud mitte ühtegi kiitvat sõna plaanitud mälestusmärgi kohta, isegi mitte neutraalset. Ja me räägime siinkohal ka teie linna elanikest.

Siit tuleneb meie kirja teine eesmärk. Et pakkuda linnaruumi hästi sobivat ning linnaelanikke võimalikult rahuldavat, hästi läbimõeldud ja ka lauljale väärilist mälestusmärki, peaks olema konkureerivaid valikuid  rohkem. Monopoolselt ja ainuisikuliselt sellist linnaruumi väärtustama hakkavat kuju ei loo. Saame aru, et mälestusmärgi kava loomiseks oli üllatavalt lühike aeg. Ja klubi seisukohast võttes on isegi natuke piinlik, kui ettekäändeks tuuakse Jaak Joala 70. sünniaastapäeva aasta, et see võimalikult kiiresti paika saada ja ära teha. Piinlik sellepärast, et kuidas projekti eestvedaja alles oktoobris ärkas, et Jaak Joalal on juubeliaasta käimas. Selline kiirustamine ja suunatud pakkumine kuju kavandi ja teostamise jaoks, ei ole jätnud hea tava ning ausa konkurentsi muljet. Seega teeme ettepaneku, korraldada uus, läbinähtav ja -mõeldud konkurss Jaak Joala mälestusmärgi loomiseks. Kiirustades ja ainuisikuliselt seda tehes, ei saa kujul olema just väga tore põli kaunis Viljandi linnas.

Lugupidamisega ja tagasisidele lootma jäädes

Maarja Doyle

Helme Kevvai

Jaak Joala fanclub (JJFC) eestvedajad